**דגל אירופה** הוא דגלם של האיחוד האירופי ושל מועצת אירופה. הדגל בצבע כחול, ומוטען במעגל של תריסר כוכבים זהובים.

הדגל אומץ במקור על ידי מועצת אירופה ב-8 בדצמבר 1955, מדוגמה שהוצעה על ידי האחראי הראשי על סמלים באירלנד. מלכתחילה רצתה מועצת אירופה שהדגל ישמש ארגונים אזוריים אירופיים נוספים, השואפים לשילוב אירופי. השוק האירופי המשותף אימץ את הדגל ב-26 במאי 1986. האיחוד האירופי, שהוקם באמנת מאסטריכט בשנות התשעים כדי להחליף את השוק האירופי המשותף, אימץ אף הוא את הדגל. מועצת אירופה עדיין משתמשת בדגל זהה לדגלו של האיחוד האירופי, כך שבמקרים מסוימים אפשר לראות מדינות שאינן חברות באיחוד האירופי משתמשות בדגל כאות לחברותן במועצת אירופה. בצרפת, בגרמניה ובאיטליה מקובל להניף את דגל הלאום בצד דגל אירופה במוסדות השייכים למדינה. הכללים קובעים כי יש להניף את דגל האיחוד האירופי משמאל לדגל הלאום (כשתרני הדגלים ניצבים משמאל לצופה).

עיצוב וסמליות
-------------

הדגל הוא דגל כחול בעל מטען של 12 כוכבי זהב מחומשים המסודרים במעגל.

### מפרט הדגל

תבנית עיצובו של הדגל
הדגל הוא מלבני ביחס 2:3, ונדרש להניפו בגובה של 1.5 מאורכו לפחות. כלל הכוכבים מחומשים כאשר קודקודם מצביע כלפי מעלה, מסודרים במעגל בעל רדיוס שהוא שליש מאורכו של הדגל, ממוקמים במרחקים שווים זה מזה ובדומה לסידור המספרים בשעון. היקפו של כל כוכב שווה לתשיעית מאורכו של הדגל. עיצובו של הדגל נקבע רשמית במדריך הגרפי לסמליה של אירופה:

> 
> כנגד רקע של שמיים כחולים, 12 כוכבי זהב יוצרים מעגל, המסמל את האחדות בין עמי אירופה. מספר הכוכבים קבוע, 12 המסמל שלמות ואחדות... תיאור הרלדי: על שדה כחול מעגל 12 כוכבי זהב, שקודקודיהם לא נוגעים זה בזה.
> 
> 
> 
> — Guide graphique relatif à l'emblème européen (1996) בתרגום לעברית
> 

בשפת המקור (צרפתית):

> 
> 
> Sur le fond bleu du ciel, les étoiles figurant les peuples d'Europe forment un cercle en signe d'union. Elles sont au nombre invariable de douze, symbole de la perfection et de la plénitude...Description héraldique: Sur fond azur, un cercle composé de douze étoiles d'or à cinq rais, dont les pointes ne se touchent pas
> 
> 
> 
> 
> — Guide graphique relatif à l'emblème européen (1996)
> 

### צבעי הדגל

הגוונים המדויקים של הצבעים כחול וזהב מתוארים להלן:

| תבנית | כחול | זהב |
| --- | --- | --- |
| פנטון |  | 281 C |  | 193 C |
| CMYK | 100.80.0.0 | 0.21.100.0 |

### סמליות

#### סמליות הכוכבים

רשמית, הכוכבים בדגל מסמלים את האחדות, הסולידריות וההרמוניה בין העמים השונים המאכלסים את יבשת אירופה. סידור הכוכבים בצורת מעגל מסמל אף הוא את האחדות בין עמי אירופה. הכוכבים הם כוכבים מחומשים, ובכך מייצגים שאיפה והשכלה. הזהב הוא צבעה של השמש, ומסמל תהילה ונאורות.

מספר הכוכבים בדגל נקבע ל-12 ואינו קשור למספר החברות באיחוד האירופי. בעת בחירת עיצוב הדגל נשקלה האפשרות כי מספר הכוכבים ייצג את מספר החברות באיחוד, ובתקופה זו ישבו במועצת אירופה 15 חברות, מכך הוצע לבחור ב-15 כוכבים. גרמניה המערבית התנגדה לרעיון זה שכן אחת החברות הייתה חבל הסאר ששייכותו הייתה שנויה במחלוקת, ובמידה ובדגל יקבע כוכב המייצג את החבל משמעו הכרה מסוימת בריבונותו. מאותה סיבה, התנגדה צרפת לאפשרות דגל בן 14 כוכבים שכן בכך תהיה הכרה בסיפוח חבל הסאר לגרמניה. המספר 13 נפסל משום נחשב באופן מסורתי באירופה לחסר מזל וכי 13 כוכבים המסודרים במעגל היה עיצוב הדגלים המוקדמים של ארצות הברית. לבסוף הוחלט על 12, כמספר ללא קונוטציות פוליטיות וכסמל לשלמות בשל הופעתו במסורות אירופיות שונות כגון:

* 12 מזלות בגלגל המזלות
* 12 שעות בשעון
* 12 חודשים בשנה
* 12 השליחים, תלמידיו של ישו
* 12 אלים אולימפיים במיתולוגיה היוונית והרומית
* 12 לוחות של החוק הרומי
* 12 בני יעקב (ובכך גם 12 שבטי ישראל)
* 12 גוונים בגלגל הצבעים המערבי
* 12 קיסרים שתועדו על ידי ההיסטוריון סווטוניוס
* 12 חצאי-טונים באוקטבה
* 12 מעללי הגבורה של הרקולס

דוגמה להילת 12 הכוכבים בפסלה של הבתולה מריה בקתדרלת שטרסבורג.
משמעות אפשרית נוספת לבחירה ב-12 כוכבים המסודרים במעגל היא במשמעות הצורה כסמל המייצג את הבתולה מריה, עקב הדמיון להילה בת 12 הכוכבים של מריה המופיעה באומנות הקתולית. מקור תיאור ההילה של מריה כמורכבת מ-12 כוכבים בברית החדשה:

> 
> וְאוֹת גָּדוֹל נִרְאָה בַּשָּׁמָיִם אִשָּׁה אֲשֶׁר־הַשֶּׁמֶשׁ לְבוּשָׁהּ וְהַיָּרֵחַ תַּחַת רַגְלֶיהָ וְעַל־רֹאשָׁהּ עֲטֶרֶת שְׁנֵים עָשָׂר כּוֹכָבִים:
> 
> 
> 
> — הברית החדשה, ספר ההתגלות, י"ב, א' (ויקיטקסט)
> 

את הבחירה ב-12 כוכבים מסודרים במעגל ניתן לפרש גם כמייצגים את קבוצת הכוכבים כתר צפוני.

#### סמליות הצבע הכחול

הצבע הכחול, רקע הסמל, סימל במקור את "שמיו הכחולים של העולם המערבי", לפי תמליל ישיבת מועצת אירופה ב-8 בדצמבר 1955, בה אומץ הדגל. לאחר תיקוף עיצוב הסמל ב-1996 שונה ניסוח העיצוב והושמט הביטוי "העולם המערבי" והוחלף ב"עמי אירופה". את הבחירה בצבע הכחול ניתן לפרש כייצוג לאמת וחכמה, אך גם כצבע שמסמל את הבתולה מריה.

### דמיון לדגלים נוספים

עיצוב הדגל דומה מאוד לדגל האיחוד הפאן אירופי – ארגון שנוסד במחצית הראשונה של המאה ה-20 לשם עידוד אחדות אירופית. דבר זה הוביל לתאוריות קונספירציה נוספות[דרוש מקור], שכן נשיא הכבוד של הארגון, עד מותו בשנת 2011, היה אוטו פון הבסבורג, אשר היה במקביל ראש בית הבסבורג, ממנו יצאו 19 מקיסרי האימפריה הרומית הקדושה.

ראו גם
------

* סמלי האיחוד האירופי

קישורים חיצוניים
----------------

ויקישיתוף מדיה וקבצים בנושא **דגל אירופה** בוויקישיתוף
* דגל אירופה, באתר דגלי העולם (באנגלית)
* הגדרות גרפיות לסמל האירופי
* אתר דגל אירופה

הערות שוליים
------------

1. 1 2  Graphical specifications for the European flag מפרט גרפי של הדגל האירופי, פרסום מעת מועצת אירופה, 2004 (באנגלית)
2. 1 2 3  Guide graphique relatif à l'emblème européen (1996) מסמך תיאור עיצוב הדגל האירופאי, 1996 (בצרפתית)
3. 1 2 3  הדגל האירופאי באתר האיחוד האירופאי (באנגלית)
4. ↑  15 החברות בשנת 1953 היו: איטליה, איסלנד, אירלנד, בלגיה, גרמניה המערבית, דנמרק, הולנד, הממלכה המאוחדת, חבל הסאר, טורקיה, יוון, לוקסמבורג, נורווגיה, צרפת ושוודיה.
5. ↑  הדגל האירופאי באתר אוניברסיטת דייטון (באנגלית)

| דגלי מדינות אירופה |
| --- |
| מדינות | אוסטריה • אוקראינה • אזרבייג'ן • איטליה • איסלנד • אירלנד • אלבניה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • בריטניה • גאורגיה • גרמניה • דנמרק • הולנד • הונגריה • ותיקן • טורקיה • יוון • לוקסמבורג • לטביה • ליטא • ליכטנשטיין • מולדובה • מונקו • מונטנגרו • מלטה • מקדוניה • נורווגיה • סלובניה • סלובקיה • סן מרינו • ספרד • סרביה • פולין • פורטוגל • פינלנד • צ'כיה • צרפת • קזחסטן • קפריסין • קרואטיה • רומניה • רוסיה • שוודיה • שווייץ | אירופה |
| שטחים תלויים | אבחזיה • אג'ריה • אולדרני • אולנד • איי פארו • גגאוזיה • גיברלטר • ג'רזי • גרנזי • דרום אוסטיה • האי מאן • הרם • טרנסניסטריה • נגורנו קרבאך • סרק • קוסובו • קטלוניה • צפון קפריסין |
| נוספים | דגל אירופה • דגל הסאמים |
| אירופה • אפריקה • אסיה • אוקיאניה • אמריקה הדרומית • אמריקה הצפונית |

| מדינות האיחוד האירופי |
| --- |
| מדינות מייסדות | איטליה • בלגיה • גרמניה[1] • הולנד • לוקסמבורג • צרפת | דגל האיחוד האירופי |
| מדינות נוספות | אוסטריה • אירלנד • אסטוניה • בולגריה • דנמרק • הונגריה • יוון • לטביה • ליטא • מלטה • סלובניה • סלובקיה • ספרד • פולין • פורטוגל • פינלנד • צ'כיה • קפריסין • קרואטיה • רומניה • שוודיה |
| פרשו מהאיחוד לאחר חברות בו | הממלכה המאוחדת |
| מועמדות להצטרפות | אלבניה • טורקיה • מונטנגרו • מקדוניה הצפונית • סרביה |
| [1] המדינה המייסדת הייתה גרמניה המערבית. גרמניה המזרחית צורפה בעקבות איחוד המדינות בשנת 1990. |